Szeged azon kevés város közé tartozik a világon, ahol több mint 50 szecessziós épület található. Ezzel felsorakozik Bécs, Budapest, és Barcelona mellé ebben a tekintetben. A szecesszio.szegedvaros.hu/ oldalon javaslatot találunk arra, mely emlékeket érdemes felkeresni egy tematikus séta alkalmával. Ezt a tervet alapul véve mi is felkerekedtünk, és a teljesség igénye nélkül képekben be is mutatom nektek ezeket a gyönyörű gyöngyszemeket.

Ha tetszik a videó, kérlek lájkold, és iratkozz fel a blog YouTube csatornájára, hogy ne maradj le semmiről!

1. Raichl-palota





Itt kezdtünk, mert ez volt a legközelebb a szállásunkhoz. Az 1910-ben épült palotát a tervező, Raichl (Raichle) J. Ferenc saját maga számára építtette. Ma gimnáziumnak ad otthont.

2. Ungár-Mayer-palota

A saroképületet Magyar Ede tervezte, jellegzetes kupolája figyelemre méltó.

3. Reök-palota

A palota szintén a tragikus sorsú, fiatalon elhunyt Magyar Ede műve.

4. Schäffer-palota

Ismét egy Magyar Ede tervezte épület, Schäffer Ádám vaskereskedő megbízásából épült 1904-05-ben.

5. Zsinagóga

Baumhorn Lipót monumentális zsinagógája lélegzetelállító látvány. Kár, hogy ottjártunkkor nem lehetett bemenni.

6. Ikervillák a Lechner téren

A Raffay-ház és a Szígyártó-ház a névadó tanárok megbízásából épült Kótay Pál tervei alapján.

7. Víztorony

Zielinski Szilárd, Korb Flóris és Giergl Kálmán közös munkája vasbeton felhasználásával.

8. Móricz-ház

Újabb Raichl J. Ferenc épület Móricz József posta- és távirda tiszt megbízásából.

9. Gróf-palota

Ez a palota is Raichl keze műve, legalábbis a tervek. Kicsit elszomorított a hulló vakolat látványa.

10. Református-palota

A Református egyház számára tervezte Magyar Ede. A gyerekeket ábrázoló szobormunkák már rászorulnak a renoválásra.





11. Vasalóház





Baumhorn Lipót másik remeke, mely a régóta itt működő patikáról is híres, nemcsak vasaló alakjáról.

12. Deutsch-palota

Erdélyi Mihály tervezte, de a homlokzat kialakítására példaképét, Lechner Ödönt kérte fel.

13. Dankó Pista szobor

Margó Ede alkotása a Kass Szálló előtt, a Deutsch-palota közelében.





14. Beregi-ház

Beregi Lajos szakiskolai tanár adott megbízást Kótay Pálnak e csodás épület megtervezésére.

15. Márer-ház

Márer Ármin terménykereskedő Tóbiás Lászlót és Pick Móricot kérte fel a ház megtervezésére.

http://szecesszio.szegedvaros.hu/setak-szeged/

A listából kettőt sajnos kihagytunk (Goldschmidt-palota és Felsőbb Leányiskola), de ha legközelebb Szegeden járunk, pótoljuk!

Képek: Múltidéző Építészet

Ha tetszett a bejegyzés, és szeretnél értesülni a legfrissebb posztokról, kövess a Facebookon is!